2020 माइथायनि 27 जानुवारी खालि बर’नि थामथि गोजोन गोरोबथा, बिटिआर गोरोबथानि उनाव एनडिएफबिनि मोनब्रै हान्जायाबो हाथियार गथायना होदोंमोन। गोरोबथा बादियै बारग’ एनडिएफबिनि सोद्रोमाफोरखौ साख्रि होनाय एबा थोंजोङै थिसनथाय होनायनि बाथ्रा दंमोन नाथाय बेफोरखौ दासिमबो जेबो खालामनायखौ नुनो मोननाय जायाखै। बेखौ नोजोर होनानै दिनै बाक्सा जिल्लानि बारग’ एनडिएफबि सोद्रोमाफोरा बिटिसिनि गाहाइ मावफुंगिरि सोद्रोमा प्रमद बर’निसिम खावलायनानै गांसे लाइजाम लिरो। बे लाइजामाव बारग’ एनडिएफबि सोद्रोमा बिथांमोना बारग’ एनडिएफबिफोरनि जेंनाफोरखौ दोनथ’नानै स्किल ट्रेइनिं होनानै बुरखायनो नाजादों नामा होननानै सोंथि खालामो। बेजों लोगोसे माखासे गावआरी सेंग्रा-सिख्लाफोरनि प्रि-रिक्रिउटमेन्ट ट्रेइनिं खालामनायजों एनडिएफबि केडारफोरखौ सरजाबना होफानो नाजानायखौसो नुनो मोन्दों होनानै फोरमायो। बारग’ एनडिएफबि हा स्किल ट्रेइनिं आरो जेनेरेल प्रि-रिक्रिउटमेन्ट ट्रेइनिंनि गोनांथि गैया होनना फोरमायो। एनडिएफबि केडारफोरखौ सोरखारि साख्रि, पुलिस-मिलिटारी आव थोजोङै थिसनथाय होनांगौ आरो 34 बोसोर आलादा राइजोनि थाखाय दाबि खालामना हाथियार लानाय सोद्रोमाफोरनि जेंना आरो रिहेबिलिटेसननि खामानिखौ सिगांग्रो मावनांगौ होननानै प्रमद बर’निसिम खावलायो।